Elephante

Le elephante pertine al classe mammalia e es le mammifero terrestre le plus grande que existe hodie. Le elephante es un membro del familia Elephantidae que ha tres species, duo que se trova in Africa (elephante african, Loxodonta africana e le elephante del forestes Loxodonta cyclotis) e un in le sud de Asia (elephante asiatic, Elephas maximus).

Description
Su characteristica le plus typic es le trompa, un combination de naso e labio superior multo elongate, que pote esser usate pro sasir objectos tales como alimento. Le elephantes equalmente possede defensas, grande dentes que protrude de lor mandibula superior. Le defensas del elephante es le major fonte de ebore, mais debite al crescente raritate del elephantes, quasi tote le chassa e le traffico es nunc illegal. Le defensas del elephante pote pesar usque 120 kg e haber usque 3 m de longitude. Iste dente que protrude non es un dente canin, illos es un incisivo ultra-longe e le ebore es le dentina que lo forma.

Un altere characteristica notabile del elephantes es lor grande aures (plus grande in le elephante african). Le principal function de iste aures es le thermoregulation del animal. Le aures multo vasculose permitte un correcte refrigidation del sanguine, que in animales de iste volumine esserea difficile a obtener per altere medio.

Le elephante se alimenta quasi exclusivemente de herbas, cortice del arbores e arbustos. Illos pote arrivar a ingerer 200 kg in un die.

Le periodo de gestation de un elephante es le plus longe de tote le animales terreste; illo dura inter 20 e 22 menses. Le elephante neonate pote pesar circa 120 kg. Un masculo adulte pote arrivar a pesar 7500 kg, ben que il ha specimenes que ha superate iste peso: un masculo de 12 tonnas esseva registrate in Angola in 1974. Le elephantes vive generalmente usque 70 annos approximatemente.

Classification

Supertaxones
 Proboscidea, ordine Mammalia, Eutheria
Subtaxones
Le familia Elephantidae include 3 species vivente: le elephante de savanna, le elephante de foresta e le elephante asiatic. Un altere specie es extincte post le ultime periodo glacial, ante 10.000 annos.

genere Loxodonta
specie Loxodonta africana - Le Elephante African (Elephante African de Savanna). Illo es le specie plus grande del tres; lor habitat es variate desde semi-aride usque le boscos pluviose.Le masculo e le femina possede defensas (insicivos) curvate verso avante, illos servi de utensile pro cavar in le sol al recerca de minerales.
specie Loxodonta cyclotis - Le Elephante del forestes - Vivente in Africa, iste elephante gratias a analyses genetic recente ha cessate de esser un subspecie (Loxodonta africana cyclotis) pro devenir un specie separate. Iste elephante es plus parve que le African (de savanna), ha un pelle obscur, su aures es plus ronde e su trompa plus pilose. Su defensas es de color brun-jalne, es parallel e puncta verso avante; assi illo pote mover se liberemente inter le dense vegetation. 
genere Elephas
 Elephas maximus - Le Elephante Asiatic - Illo ha aures plus parve que les del African. Le defensas es plus parve, e non-existente in le feminas. Le elephante asiatic ha essite domesticate per le homine desde multe tempore, 4 subspecies in particular: le elephante de India, de Sri Lanka, de Sumatra, e de Malaysia. Le elephante de Asia es plus proxime al Mammut lanose que su homologo african, secundo lo annunciate per un equipa japonese del universitate de Nagoya. Le filiation del gigante, extincte desde 10 000 annos, ha essite realisate gratias al analyse genetic del restos de un animal discoperite in Siberia. Le elephantes de Africa haberea divergite del arbore phylogenetic del mammut ante 7,3 milliones de annos, contra 4,8 millones pro le asiaticos. (Revista Sciences et avenir, augusto 2005, P. 22)

 Vide etiam 
Appendice:Galeria de imagines de animales